b"\n_START_ARTICLE_\nRodokrosiitti\n_START_PARAGRAPH_\nRodokrosiitti (mangaani(II)karbonaatti, MnCO\xe2\x82\x83) on yleens\xc3\xa4 v\xc3\xa4rilt\xc3\xa4\xc3\xa4n vaaleanpunainen mineraali, jonka v\xc3\xa4ri voi vaihdella hyvin haaleanpunaisesta aina tummanpunaiseen asti. V\xc3\xa4ri voi olla my\xc3\xb6s kellert\xc3\xa4v\xc3\xa4nharmaa tai ruskea. Rodokrosiitti esiintyy usein aggregaatteina (geol. termi: toisiinsa vain ulkonaisesti liittyvien osien kokonaisuus), raidallisina, akaattia muistuttavina muodostumina (ks. kuvat)._NEWLINE_Rodokrosiitti muodostuu maankuoren hydrotermisiss\xc3\xa4 vy\xc3\xb6hykkeiss\xc3\xa4 jossa vesi ja maan sis\xc3\xa4inen l\xc3\xa4mp\xc3\xb6 ovat kosketuksissa toisiinsa._NEWLINE_Rodokrosiitti saa v\xc3\xa4rins\xc3\xa4 mangaanista, ja se on nimetty kreikan kielen sanan rhodos \xe2\x80\x93 ruusu, ruusunpunainen \xe2\x80\x93 mukaan. Se onkin t\xc3\xa4rke\xc3\xa4 mangaanimalmi, korukivik\xc3\xa4yt\xc3\xb6n lis\xc3\xa4ksi._NEWLINE_Rodokrosiitin viiru on valkoinen, ja kiilto on lasimainen, joskus helmi\xc3\xa4ism\xc3\xa4inen. Se on kovuudeltaan 3,5\xe2\x80\x934 Mohs'in asteikolla, eli suhteellisen pehme\xc3\xa4 ja helposti naarmuuntuva korukiveksi (puukko, ter\xc3\xa4s ja lasi naarmuttavat)._NEWLINE_Mineraalin tunnettuja l\xc3\xb6yt\xc3\xb6paikkoja Suomessa on Lapuan Simpsi\xc3\xb6 ja Ylistaron Vittinki, miss\xc3\xa4 esiintyy my\xc3\xb6s sen sisarmineraalia rodoniittia. Muita mainittavia esiintymi\xc3\xa4 maailmalla ovat mm. Tschiaturi, Ural, Ven\xc3\xa4j\xc3\xa4; Freiberg, It\xc3\xa4-Saksa; Jugoslavia, Unkari, Romania ja Yhdysvallat._NEWLINE_Rodokrosiitin kiteet ovat harvinaisia, se esiintyy useimmiten massamaisina muodostumina, mutta joskus l\xc3\xb6ytyy suuriakin kiteit\xc3\xa4. Suurimmat t\xc3\xa4h\xc3\xa4n menness\xc3\xa4 l\xc3\xb6ydetyt rodokrosiittikiteet ovat olleet pituudeltaan l\xc3\xa4hes 5 cm ja niit\xc3\xa4 on l\xc3\xb6ydetty mm. Coloradosta, Yhdysvalloista; Freibergist\xc3\xa4, Saksasta; Romaniasta ja Perusta."